Suomalaisten suosimia nepalilaisia ravintoloita sulkee ovensa protestiksi, koska ne kokevat maineensa kärsineen.

Useita nepalilaisia ravintoloita sulkee ovensa torstaina mielenilmauksena nepalilaisravintoloita käsitelleeseen lehtijuttuun.

Helsingin Sanomat julkaisi lauantaina 30.3. nepalilaisia ravintoloita koskevan artikkelin Pitkä vuoro, jossa selvitettiin työntekijöiden laajaa ja vakavaa hyväksikäyttöä useammassa nepalilaisessa ravintolassa. Jutun mukaan toimintaa pyörittää pieni omistajien joukko, jolla on tiivis yhteys keskenään.

Ainakin pääkaupunkiseudun ravintolat Gurkha, Nepal, Kathmandu Palace, Koseli, Mero-Himal, Lali Gurans ovat kiinni.

Ravintolat eivät kiistä artikkelin tietoja mutta korostavat, että toisten ravintoloiden ei tule kärsiä muiden tekemistä virheistä.

Ravintolat ovat julkaisseet sivuillaan tai Facebookissa tiedotteen, jossa kerrotaan torstain protestista. Muun muassa Gurkhan, yhden jutussa mainitun ravintolan, verkkosivuilta löytyvässä ilmoituksessa todetaan, että ”artikkeli käsitteli kahta tuomioistuimen antamaa tuomiota, mutta artikkelin julkaisun myötä epävirallisen tuomion saivat myös kaikki yli 70 Suomessa toimivaa nepalilaista ravintolaa”.

Imatralla toimiva ravintola Royal Gurkha reagoi juttuun kirjoittamalla, että se on ”järkyttynyt” luettuaan jutun. Se haluaa tähdentää, että sillä ei ole mitään yhteyksiä jutussa mainittuihin ravintoloihin ja että se noudattaa Suomen lakeja. Ravintolan mielestä syyllisiä pitää rangaista.

Protestoivien ravintoloiden mukaan työntekijöiden hyväksikäytöstä tulee rangaista ja rikoksista tuomita. Kuvatut hyväksikäyttötapaukset ovat niiden mukaan järkyttäviä, ja tapauksiin tulee puuttua ja vastuulliset tuomita. Yrittäjät korostavat olevansa sitoutuneita noudattamaan Suomen lakia ja alan työehtosopimusta.

Ravintolat katsovat, että jutun ”välittämä viesti on, että vastaavanlaista hyväksikäyttöä tapahtuu jokaisessa nepalilaisessa ravintolassa ja että kertomukset edustavat arviolta 600 Suomen nepalilaisissa ravintoloissa työskentelevien kokemuksia”. Niiden mielestä tapauksia pitää ensin tutkia ja tuomita vain syylliset.

– Vaikutukset eivät rajoitu vain nepalilaistaustaisiin ravintoloitsijoihin, vaan nähdäksemme koko nepalilaisyhteisöön Suomessa negatiivisten mielikuvien muodossa.